[{"text_idx": "#000001", "text": "Selle na\u0308dala Kuku raadio ja\u0308rjejutuna kuulete katkendeid Arthur D. Howden Smithi piraadiromaanist \u00abPortobello kuld\u00bb. Ja\u0308rjejutt on eetris kl 10.45, kordusena kl 18.45 ja ja\u0308rgmisel hommikul kl 5.30"}, {"text_idx": "#000002", "text": "Populaarne ameerika seikluskirjanik Arthur D. Howden Smith kirjutas 1923. aastal eelloo Jim Hawkinsi, doktor Livesey ja skvaier Trelawney seiklustele Aarete saarel, loo sellest, kuidas kapten Flinti varandus u\u0308ldse saarele jo\u0303udis. Et saada luba Stevensoni tegelaste kasutamiseks, po\u0308o\u0308rdus Smith kirjaniku kasupoja ja kirjandusliku pa\u0308randi haldaja Lloyd Osbourne\u2019i poole, kellele Robert Louis Stevenson 1881. aastal \u00abAarete saare\u00bb ju o\u0303ieti kirjutaski. Osbourne\u2019ile meeldis Smithi \u00abPortobello kuld\u00bb va\u0308ga ning ta andis lahkesti loa nimetada romaani \u00abAarete saare\u00bb ametlikuks eellooks."}, {"text_idx": "#000003", "text": "Nu\u0308u\u0308d saab ka eesti lugeja esmakordselt teada, kust oli o\u0303ieti pa\u0308rit saarele maetud varandus \u2013 inkade kullakangid, Hispaania dubloonid, Inglise ginid, Prantsuse luidoorid, Portugali moidoorid ja Veneetsia tsekiinid \u2013, mille Ben Gunn u\u0308les leidis ja piraatide eest a\u0308ra peitis. Kohtume uuesti ka va\u0308rvika merero\u0308o\u0308vlite seltskonnaga, kuhu kuuluvad u\u0308he jalaga laevakokk John Silver, o\u0303udusjudinaid tekitav pime piraat Pew, pootsman Billy Bones, nooruke Darby McGraw ja loomulikult ka hirmua\u0308ratav kapten Flint ise, keda kartis ka legendaarne Edward Teach ehk Musthabe."}, {"text_idx": "#000004", "text": "Lisaks neile on selles merelahinguid, piraatide veriseid arveteo\u0303iendamisi ja seikluslikku aardejahti ta\u0308is po\u0303nevas romaanis veel ohtralt uusi ja va\u0308rvikaid tegelasi nagu dz\u030centelmen-piraat Andrew Murray, Po\u0303hja-Ameerika karusnahaku\u0308tt Peter Corlaer, piraatide poolt ro\u0308o\u0308vitud S\u030coti jakobiitide ja\u0308reltulija, nooruke Robert Ormerod ja hispaanlaste teenistuses olev Iiri kolonel O\u2019Donnell oma imekauni tu\u0308tre Moiraga, kes samuti piraadilaevale satuvad."}]